
Legea achizițiilor publice, impusă de Bruxelles, dedicație pentru 
multinaționale 


Guvernul a fost obligat de Comisia Europeană să modifice din nou Legea 
achiziţiilor publice și cea a achiziţiilor sectoriale, cu prevederi care avantajează 
clar marile companii din afara ţării. În plus, contractele aflate în vigoare se vor 
modifica și ele, pe motiv că România ar intra în procedură de infringement. Cel 
mai grav este însă că licitaţiile vor fi obligatorii, chiar și în cazul în care un 
contract se suspendă din vina antreprenorului, ceea ce va duce la întârzieri 
majore și la pierderea fondurilor europene. 


Legile privind achizițiile publice și cele sectoriale, care și-așa erau extrem de stufoase și 
cu paramodificări, se schimbă din nou. De data aceasta, Guvernul susține că, prin 
Scrisoarea de punere în întârziere transmisă de Comisia Europeană din data de 
18.10.2023 privind neconformitatea legislației românești, este necesar să ne conformăm 
de urgenţă, pentru a evita procedura de infringement. 


Printre modificările importante aduse acestor legi se numără dispariția posibilității 
autorităţii contractante de a aplica procedura de negociere fără publicarea prealabilă a 
unui anunţ de participare pentru atribuirea contractelor de achiziții publice în cazul 


rezilierii, denunțării unilaterale sau încetării anticipate din culpa antreprenorului a 
contractelor de achiziție publică aferente proiectelor de infrastructură de transport și/sau 
drumuri judeţene. În România, situaţiile de acest gen sunt foarte frecvente, fapt care a 
condus la un blocaj al investițiilor. A o lua de la zero cu licitaţiile într-un proiect abandonat 
de antreprenor, într-o cursă contracronometru a autorităților, înseamnă o pierdere sigură 
a fondurilor alocate, fie ele europene sau naționale. În plus, includerea în criteriile de 
atribuire a factorilor de evaluare privind protecția mediului nu face decât să excludă de la 
licitații aproape toate firmele românești, care nu deţin tehnologii și expertiză în domeniu. 


Preţuri bătute în cuie 


Potrivit Ordonanţei de Urgenţă adoptată de Guvern, care modifică legislația achiziţiilor 
publice și sectoriale, ajustarea prețului din contracte va fi interzisă în cazul în care au loc 
modificări legislative sau au fost emise de către autoritățile locale acte administrative care 
au ca obiect instituirea, modificarea sau renunţarea la anumite taxe/impozite locale, al 
căror efect se reflectă în creșterea/diminuarea costurilor pe baza cărora s-a fundamentat 
preţul acordului-cadru/contractului. 


Totodată, dispare și obligaţia autorității contractante de a ajusta preţul contractului în 
situațiile în care durata de derulare a procedurii de atribuire a contractului de achiziţie 
publică se prelungește peste durata de valabilitate a ofertei, stabilită inițial prin 
documentația de atribuire, din motive care nu sunt imputabile contractantului sau durata 
de furnizare/prestare/execuţie prevăzută în contract se prelungește, iar această 
prelungire nu se datorează responsabilității contractuale a contractantului. Pe de altă 
parte, autoritatea contractantă va avea dreptul să includă clauze de ajustare/revizuire a 
prețului, pentru contractele de servicii sau furnizare care se derulează pe o perioadă de 
până la 24 de luni (față de 6 luni cât era până acum). 


Se opresc investiţiile 


Pentru a se conforma cerințelor Comisiei Europene, Executivul a scos din lege posibilitatea 
modificării preţurilor pe parcursul derulării contractelor, chiar și în cazul unor majorări 
considerabile ale preţurilor din piață, care ar duce în faliment contractorul, așa cum s-a 
întâmplat cu prețurile materiilor prime din construcţii. Totodată, a fost abrogată și 
excepția pentru proiectele de infrastructură de transport de interes naţional, prin care 
entitatea contractantă avea dreptul de a stabili, în mod justificat, în documentele 
achiziției, durata contractului pe o perioadă mai mare decât cea necesară pentru a face 
față situaţiei neprevăzute. O altă lovitură este aplicată sectorului energetic, dispărând 
dreptul autorităţii contractante de a aplica procedura de negociere fără invitație prealabilă 
la o procedură concurenţială de ofertare pentru atribuirea contractelor sectoriale, având 
ca obiect execuția restului rămas de executat pentru realizarea și dezvoltarea capacităților 
de producere energie electrică, în situaţia în care acesta reprezintă mai puţin de 40% din 
stadiul fizic aferent obiectivului de investiţii. 


